Margrethe Vestager (RV), 2006-05-18:
Jeg takker for formandens tålmodighed.
Det Radikale Venstre har med stor interesse læst SF's beslutningsforslag, og vi vil gerne kvittere for den debat, som SF rejser med beslutningsforslaget.
Uanset hvordan man vender og drejer det, er det klart, at den verden, vi lever i, spiller en rolle – ikke kun i de brede langsigtede perspektiver og ikke kun i forbindelse med Muhammedkrisen, men i den enkeltes hverdag.
Hvert eneste øjeblik er vi tæt på og påvirket af, hvad der foregår rundt omkring os på den globale scene, og derfor er det selvfølgelig også helt afgørende for den enkelte at kunne begå sig i en globaliseret verden.
I Det Radikale Venstre kalder vi det for global dannelse, at man gennem hele sit liv opbygger en kapital, en kompetence, en viden om og en interesse for at kunne være et aktivt og myndigt menneske i det danske samfund i en globaliseret verden.
Vi synes, det skal præge alle de ting, vi arbejder med.
Det skal præge det kulturelle grundlag for børnenes opdragelse, og vi ønsker også, at dagpasningen og børnenes spæde år i meget videre udstrækning bliver præget af, at de får en kulturel bagage af både dansk og sandelig også international karakter, så de bliver i stand til at begå sig – ikke kun med gængse sproglige kompetencer, men også ud fra et bredt kulturelt fundament.
Vi ønsker, at folkeskolen i endnu større grad vender sig ud mod verden i et forsøg på at sikre, at de kompetencer, som børnene har, faktisk kan omsættes til et aktivt liv i en global dagsorden.
Vi tror, det er helt afgørende, at oplysningsforbundene, som vi også oplever det ske i meget vid udstrækning, påtager sig deres ansvar for at sætte en dagsorden, som stemmer overens med de nye behov for myndiggørelse af den enkelte borger i en globaliseret sammenhæng og dermed bidrager til den globale dannelse.
Vi håber meget, at 10-procents-midlerne vil være med til at åbne adgang til den type nye diskussioner, som ikke har været fremme før, og vi synes faktisk også, det er en opgave for os, altså de politiske partier, at være med til at tage de diskussioner op – ikke kun snævert set i forbindelse med lovgivning, bekendtgørelsesstof og finanslov, men også i forbindelse med den kulturelle kapital, holdninger og vores egen måde at håndtere tingene på, så andre folkeslag ikke bare ser os som en flok mennesker, der står med hovedet inde i kolonihavehuset og ser på de tomme flasker.
Dermed være også sagt, at vi mener, at løsningen af den opgave, det er at give hver enkelt borger mulighed for at gribe sin myndiggørelse som en global dannelse, skal ske meget bredt.
Vi synes selvfølgelig, det er meget sjovt og meget godt set af SF at kopiere regeringens fremgangsmåde.
Hvis globaliseringens problemer kan løses af et centralt nedsat, relativt lukket globaliseringsråd, kan globaliseringens dannelsesperspektiver vel også sættes af en statsligt nedsat kommission.
Vi synes, der skal gives point for at udstille, at regeringen har en meget centralistisk tænkning, men det synes vi også er det bedste, der er at sige om den konkrete form, man har valgt.
Vi finder, det er helt afgørende, at det at tale om global dannelse, det globale perspektiv og den kompetence, der meget gerne skal til, finder sted i en bred sammenhæng og ikke kun i en forholdsvis elitær kommission.
Det, at kommissionen skal arbejde i fuld åbenhed, synes vi ikke er tilstrækkeligt.
Vi ved godt, at Globaliseringsrådet gjorde sig bestræbelser på at rejse en generel debat, men vi synes, det aldrig rigtig lykkedes, fordi regeringen tillagde Globaliseringsrådet så stor betydning, at det kom til at virke som et andetkammer.
som vi er af den samme dagsorden, som SF har rejst, lige så skeptiske er vi over for metoden.
Men vi medvirker meget gerne til en diskussion og til overvejelser om, hvordan de mange forskellige typer diskussioner, som hr. Steen Gade netop også nævner han deltager i, måske i højere grad kan samles, så endnu flere kan få adgang til at finde ud af, hvad der egentlig foregår – ikke kun ved opslag på internettet, men også ved andet og mere, nemlig aktiviteter, som man kan deltage i, og som giver en selv et globalt dannelsesperspektiv.